סְעָרָה בַּקְּעָרָה / רְפָאֵל בּוֹאֲרוֹן

קריינות:דנה עמרם, עריכה לשונית: שירן רומנו

בְּעֶרֶב פֶּסַח, עִם קְרִיאַת הַהַגָּדָה –

קְעָרָה הֲדוּרָה בְּמֶרְכַּז הַשֻּׁלְחָן נֶעֶמְדָה.

אוֹרְחִים חֲבִיבֵי לֵב, שִׁבְעָה בְּמִסְפָּר,

קָפְצוּ לְבִקּוּר. וְכָל אֶחָד מֵהֶם הֵבִיא

עִמּוֹ טְרוּנְיוֹת וְקִרְקוּר.

הֶחְלִיטוּ הַשִּׁבְעָה - הַזְּרוֹעַ, הַמַּצָּה, הַבֵּיצָה שֶׁבִּצְבְּצָה, הַמָּרוֹר, הַחֲרֹסֶת, הַכַּרְפַּס וְהַחֲזֶרֶת -

לְהַעֲנִיק לַטּוֹב בְּיוֹתֵר אֶת הָאַדֶּרֶת.

קָם הַזְּרוֹעַ וְאָמַר:

"עוֹד טֶרֶם נַעֲשָֹה דָּבָר. בִּלְעָדַי שׁוֹכְחִים אֶת מַעֲשֵׂה הַבּוֹרֵא", וְהִמְשִׁיךְ בְּקוֹל קוֹרֵא:

"לִי מַגִּיעָה הָאַדֶּרֶת, וְאֵין שׁוּם דֶּרֶךְ אַחֶרֶת".

הִבִּיטָה הַמַּצָּה בְּהַחְמָצָה וְהוֹדִיעָה:

"עָלַי לֹא וִתְּרוּ, אַף שֶׁהָיָה לִבְנֵי יִשְׂרָאֵל

 קֶמַח וּמָן, הַנֶּחְשָׁב לִקְדֻשַּׁת הַזְּמַן.

רַק לִי מַגִּיעָה הָאַדֶּרֶת, וְאֵין מִמֶּנִּי מְאֻשֶּׁרֶת".

וּבֵינְתַיִם הַקִּרְקוּרִים וְהַטְּרוּנְיוֹת מַמְשִׁיכִים בְּיֶתֶר שְׂאֵת - אַךְ הַסִּכּוּי הוֹלֵךְ וְקָטֵן כָּעֵת.

הִתְנַעֲרָה הַבֵּיצָה מִמְּקוֹמָהּ וּבִשְּׂרָה:

"לִי מַגִּיעָה הָאַדֶּרֶת, וְאֵין כָּל דֶּרֶך אַחֶרֶת.

נֶחְשַׁבְתִּי לְסֵמֶל הָעֹנִי, וּמְעוֹדֶדֶת לְעַם יִשְׂרָאֵל אֵין כָּמוֹנִי".

קָם הַמָּרוֹר - וְקָרָא לַדְּרוֹר:

"מִמֶּנִּי יָצְאָה לְעַם יִשְׂרָאֵל הַיְּשׁוּעָה - סֵמֶל אֲנִי לְחֵרוּת וְלִתְשׁוּעָה.

בְּדֶרֶךְ זוֹ אוֹ אַחֶרֶת, מַגִּיעָה לִי הָאַדֶּרֶת".

הַחֲרֹסֶת, הַכַּרְפַּס וְהַחֲזֶרֶת

הוֹדִיעוּ כִּי הֵם פּוֹרְשִׁים מִמֵּרוֹץ הָאַדֶּרֶת.

אַךְ דַּעְתָּם, הִסְבִּירוּ לַכֹּל,

כִּי אֵינָם יְכוֹלִים לְהַמְשִׁיךְ בְּסַךְ הַכֹּל.

הַסְּעָרָה בַּקְּעָרָה בְּעִצּוּמָהּ, אַךְ בֵּינְתַיִם

אֵין עַל מָה.

סוֹף סוֹף, חֲבִיבַי, עִם תּוֹם קְרִיאַת הַהַגָּדָה, שֶׁתִּזְכֶּה לְאַהֲדָה.

הִתְרוֹקְנָה הַקְּעָרָה, שֶׁהִתְפָּאֲרָה בַּסְּעָרָה שֶׁהִתְחוֹלְלָה בָּהּ,

וְאֶת הָאוֹרְחִים הַחֲבִיבִים עָטַפְנוּ בְּאַדֶּרֶת יְרֻקָּה... לַשָּׁנָה הַבָּאָה.